寄楊應之
作者：張耒
朝代：宋

paragraphs: 應之蹉跎三十九，猶著青衫困塵垢。
高才逸氣老益奇，我每事之安敢友。
逢時則駕子何患，有才未用誰之醜。
暴得從來失常速，徐驅未用鞭其後。
掃除萬事付之命，收拾至樂歸之酒。
聞公頗以飲自名，我亦抗衡能至斗。
京師常恨酒不足，貧旅僅得餬其口。
乃知一飲尚間關，功垂萬古知難偶。
百年痛飲乃良圖，安用金朱裹枯朽。
我生自斷計已决，君亦我徒能爾否。
揚眉鼠子事輕肥，眨眼小兒夸謹厚。
須防仰嚇忌鵷雛，更慮致魘逢芻狗。
獨醒不若餔其糟，羣犬猶須避而走。
遭刑每笑嵇叔夜，得計須師彭澤叟。
我官古邑洛之陽，間有山川亦奇秀。
行當釀秫從子遊，更以新詩相獻侑。